b"\n_START_ARTICLE_\nAsteroidas\n_START_PARAGRAPH_\nAsteroidas (gr. aster '\xc5\xbevaig\xc5\xbed\xc4\x97' + eidos 'pavidalas')\xc2\xa0arba ma\xc5\xbeoji planeta  \xe2\x80\x93 ma\xc5\xbeas (iki 1000\xc2\xa0km skersmens) Saul\xc4\x97s sistemos k\xc5\xabnas, skriejantis elipsine orbita (orbitos plok\xc5\xa1tumos posvyris ~10 laipsni\xc5\xb3) aplink Saul\xc4\x99. Saul\xc4\x97s sistemoje atrasta t\xc5\xabkstan\xc4\x8diai asteroid\xc5\xb3 (2005\xc2\xa0m. lapkri\xc4\x8dio m\xc4\x97nes\xc4\xaf buvo u\xc5\xberegistruota vir\xc5\xa1 305 000 asteroid\xc5\xb3). 12 712 turi pavadinimus, kiti numeruojami._NEWLINE_Ne visi asteroidai skrieja ties asteroid\xc5\xb3 \xc5\xbeiedu. Kai kurie i\xc5\xa1krypsta toli nuo jo, kaip, pavyzd\xc5\xbeiui, Erotas, Ikaras, Hidalgas, Am\xc5\xabras, Apolonas._NEWLINE_Asteroid\xc5\xb3 sukimosi apie savo a\xc5\xa1\xc4\xaf b\xc5\xabdingi periodai 4\xe2\x80\x9320 val. Jie b\xc5\xabna sferoido, pailgos ar netaisyklingos formos. J\xc5\xb3 pavir\xc5\xa1ius kietas, nus\xc4\x97tas sm\xc5\xabginiais krateriais. Asteroidai neturi atmosferos. Sumin\xc4\x97 \xc5\xbeinom\xc5\xb3 asteroid\xc5\xb3 mas\xc4\x97 sudaro ~5\xc2\xa0% M\xc4\x97nulio mas\xc4\x97s. Didesni asteroidai: Palad\xc4\x97, Vesta, Higi\xc4\x97ja, Davida. Atrasta apie 30 asteroid\xc5\xb3, kuri\xc5\xb3 skersmuo >200\xc2\xa0km, ir ~250 asteroid\xc5\xb3, kuri\xc5\xb3 skersmuo >100\xc2\xa0km. Sumin\xc4\x97 pastar\xc5\xb3j\xc5\xb3 mas\xc4\x97 sudaro ~90\xc2\xa0% vis\xc5\xb3 atrast\xc5\xb3 asteroid\xc5\xb3 mas\xc4\x97s._NEWLINE_Asteroid\xc5\xb3 sud\xc4\x97tis labai \xc4\xafvairi ir menkai suprasta. 10 Hig\xc4\x97ja\xc2\xa0\xe2\x80\x93 sudaryta i\xc5\xa1 anglies chondrito, manoma, yra did\xc5\xbeiausias nediferencijuotas asteroidas. Daugelis, galb\xc5\xabt dauguma, asteroid\xc5\xb3 t\xc4\x97ra gravitacijos silpnai susietos nuolau\xc5\xbe\xc5\xb3 kr\xc5\xabvos. Dalis asteroid\xc5\xb3 turi palydovus ar yra dvinariai. Nuolau\xc5\xbe\xc5\xb3 kr\xc5\xabvos, palydovai, dvinariai asteroidai ir asteroid\xc5\xb3 \xc5\xa1eimos, manoma, yra asteroid\xc5\xb3 susid\xc5\xabrim\xc5\xb3 pasekm\xc4\x97._NEWLINE_1991\xc2\xa0m. kosmin\xc4\x97 stotis Galileo pirm\xc4\x85 kart\xc4\x85 perdav\xc4\x97 \xc4\xaf \xc5\xbdem\xc4\x99 asteroido Gaspros nuotraukas. 1993\xc2\xa0m. Galileo nufotografavo Id\xc4\x85, asteroid\xc4\x85, turint\xc4\xaf palydov\xc4\x85 Daktil\xc4\xaf. 1997\xc2\xa0m. kosmin\xc4\x97 stotis NEAR (Near Earth Asteroid Rendezvous) perdav\xc4\x97 Matildos nuotraukas. Visi 3 asteroidai yra i\xc5\xa1marginti sm\xc5\xabginiais krateriais.\n_START_SECTION_\nAtradim\xc5\xb3 istorija\n_START_PARAGRAPH_\nXVIII a. buvo prad\xc4\x97ta intensyviau ie\xc5\xa1koti tr\xc5\xabkstamos planetos tarp Marso ir Jupiterio planet\xc5\xb3, kuri tur\xc4\x97jo b\xc5\xabti remiantis Ticijaus ir Bod\xc4\x97s taisykle. 1801\xc2\xa0m. sausio 1 d. atrastas pirmasis asteroidas Cerera (atrad\xc4\x97jas D\xc5\xbeiuzep\xc4\x97 Pjacis Palerme), ta\xc4\x8diau nuo 2006\xc2\xa0m. Cerera laikoma ne asteroidu, o nyk\xc5\xa1tukine planeta. Iki 1807 buvo atrasti dar trys: 2 Palad\xc4\x97, 3 Junona, 4 Vesta._NEWLINE_V\xc4\x97liau kur\xc4\xaf laik\xc4\x85 daugiau asteroid\xc5\xb3 atrasti nepavyko, bet 1845\xc2\xa0m. Karlas Henk\xc4\x97 atrado penkt\xc4\x85 asteroid\xc4\x85 Astr\xc4\x97j\xc4\x85. Nuo 1850\xc2\xa0m. asteroid\xc5\xb3 atrandama kasmet.\n_START_SECTION_\nVardo suteikimo tvarka\n_START_PARAGRAPH_\n\xc5\xa0iuo metu vard\xc4\x85 atrastam asteroidui suteikia TAS Ma\xc5\xbe\xc5\xb3j\xc5\xb3 k\xc5\xabn\xc5\xb3 nomenklat\xc5\xabros darbo grup\xc4\x97 (angl. Working Group for Small Body Nomenclature, CSBN). Po asteroido atradimo jis i\xc5\xa1 prad\xc5\xbei\xc5\xb3 gauna laikin\xc4\x85j\xc4\xaf \xc5\xbeym\xc4\x97jim\xc4\x85. Kai asteroido orbita tampa patikimai nustatyta, jis gauna pastov\xc5\xb3 numer\xc4\xaf, o jo atrad\xc4\x97jui yra suteikiama teis\xc4\x97 per de\xc5\xa1imt met\xc5\xb3 pasi\xc5\xablyti pavadinim\xc4\x85. CSBN patvirtinus pavadinim\xc4\x85, jis kartu su pavadinimo apra\xc5\xa1ymu yra publikuojamas Ma\xc5\xbe\xc5\xb3j\xc5\xb3 planet\xc5\xb3 cirkuliare (angl. Minor Planet Circular, MPC) ir nuo to laiko tampa oficialiuoju asteroido pavadinimu."